Alles wat mooi is: Te veel moontlikhede
Te veel moontlikhede
Daar is niks so verlammend soos 'n te wye keuse nie. Ek het hierdie blokke gemaak in 'n Quilt University klas met Karen Combs. (Sy gee ongelukkig nie meer daar klas nie- maar die boek is net so volledig.)
3 Blokke-een met ligte vierkante, een met donker vierkante en een wat diagonaal in lig en donker verdeel is met driehoeke en vierkante.
Ek kon nie besluit watter uitleg ek sou gebruik nie. Dit was 'n groot werk om die blokke te maak en ek wou nie dit aan mekaar stik en dan later spyt wees nie. Uiteindelik het ek besluit dat hierdie blokke nou aan mekaar gestik moet word. Toe ek die boks oop maak- sien ek dat ek eintlik reeds 'n goeie uitleg beplan het.
Begin van uitleg
Ek weet nou al te veel moontlikhede lei tot besluitloosheid- so ek het dit net eenvoudig volgens die diagram uit gelê op my ontwerp muur. Tot my verbasing het ek so baie blokke gehad dat ek nog 'n rand patroon ook kon beplan.
Uitleg sonder raam
Daar is steeds blokke oor. Ek sal nog 'n geleentheid kry om weer eens te besluit hoe ek die kleiner kwilt sal uit lê.
Ek het al twee kwarte aan mekaar gestik en gepars. Hopelik sal ek die ander twee kwarte vandag kan voltooi.
Vir hierdie kwilt het ek baie materiale gebruik wat oor was na ek dit in ander kwilts gebruik het. Mens raak moeg om dieselfde lappies oor en oor te gebruik Jy voel ook "skuldig" as ou bekendes in die klas bly lê- so asof jy jou ou vriende verwerp. Op hierdie manier kon ek die geliefde lappies eens en vir altyd op gebruik.